Elisabeth Arnold (RV), 2003-09-04:
Det første handler om at begrænse den personkreds, som kan blive omfattet af det efterforskningsmiddel, som herefter vil komme til at bestå af civile agenter.
Overskriften på selve lovforslaget - Forslag til ændringer af straffeloven og retsplejeloven - er efterfulgt af en underoverskrift, som står i parentes, hvor der står: Bekæmpelse af rockerkriminalitet og anden organiseret kriminalitet. Men denne underoverskrift er også det eneste sted i lovforslaget, hvor der står, at det handler om organiseret kriminalitet og rockerkriminalitet.
Der er ikke i paragrafferne gjort noget som helst forsøg på at begrænse kredsen af kriminelle til netop denne form for kriminalitet.
Enhver grov forbrydelse med en strafferamme på over 6 år kan blive efterforsket ved hjælp af civile agenter og hemmelig retspleje.
Det har været meget vigtigt for os at prøve at begrænse den kreds af kriminelle, som kan blive omfattet af disse meget voldsomme efterforskningsskridt.
Men både ministeren, regeringspartiernes ordførere, Retsudvalgets øvrige medlemmer og Socialdemokratiet har været totalt tonedøve over for vores ønsker om at få en præcisering af, hvad det er for en kreds af kriminelle, som kan blive omfattet af disse regler.
Det undrer os og skuffer os meget, at end ikke Socialdemokratiet, som vi ved har haft vanskeligheder med dette forslag, har ønsket at bidrage til et ændringsforslag, som kan gøre reglerne klare og præcise og gøre det lidt mere trygt at kunne stemme for det her ændringsforslag.
Det er skuffende, at man ikke har gjort noget som helst forsøg på at prøve at præcisere kredsen.
Det andet ændringsforslag, som handler om de personer, der kan bruges som civile agenter, er også et forsøg på at præcisere, hvad det er for en personkreds, der kan blive brugt i dette øjemed.
Vi ved alle sammen, at personer fra det miljø, der skal rekrutteres som civile agenter, er personer, som har et meget afslappet forhold til, hvad der er sandt og falsk.
Det siger selv en af de politimestre i Danmark, som ved mest om det, nemlig Jørgen Bro fra Glostrup Politikreds.
Han siger, at det her er personer, som vil have masser af skjulte dagsordener.
De vil knalde nogle konkurrenter.
De vil prøve at dele markedet mellem sig på en anden måde.
Derfor skal vi være meget, meget forsigtige med, hvilke personer vi bruger i denne opklaringsdel. Det er meget skuffende, synes jeg, at det grundige udvalgsarbejde, vi har haft på det her område, og de mange advarsler, der har været, ikke medfører, at der i det mindste er en opslutning til at prøve at afgrænse forslagets anvendelsesområde, som de her to ændringsforslag lægger op til.
Det Radikale Venstre støtter ændringsforslagene.
Blot to korte bemærkninger til hr. Per Dalgaard som svar på de beskyldninger om, at ingen bekymrer sig om ofrene.
Vi taler her om det danske retssystem, hvor enhver kan finde sig selv stillet for en dommer eller stillet for et retssystem, fordi man er mistænkt for at have begået et eller andet, og vi har i Danmark et ældældgammelt princip om, at ingen er skyldig, før man er dømt.
Det princip vil vi gerne opretholde.
Det princip vil vi gerne værne om.
Det er det, der hedder retssikkerhed.
Til sidst sagde hr. Per Dalgaard, at han havde fuld tillid til, at vores domstole ville behandle de her nye instrumenter på en betryggende måde.
Den tillid, som hr. Per Dalgaard har til domstolene, er åbenbart ikke så udstrakt, at han tager deres advarsler for gode varer.